Županijsko državno odvjetništvo u Rijeci pokrenulo je istragu nad 45-godišnjom knjigovotkinjom zbog pronevjere više od 780 tisuća kuna u tvrtki s otoka Krka, a neslužbeno se doznaje da je riječ o riječkoj Zračnoj luci.

Istraga je pokrenuta nakon kaznene prijave oštećenog trgovačkog društva, a tereti je se za kažnjiva djela zlouporabe položaja i ovlasti i krivotvorenja službene ili poslovne isprave.

Knjigovotkinju se sumnjiči da je od 16. travnja 2014. do 28. kolovoza 2019, kao samostalni referent financijski knjigovođa-konter, ujedno i voditelj odjela financijsko-knjigovodstvenih poslova u trgovačkom društvu s javnim ovlastima, fiktivnim knjiženjima za koje nije bilo stvarne osnove, iz glavne blagajne podizala gotovinu i zadržavala je.

Tako je, osnovano se sumnja, oštetila tvrtku za oko 786.700 kuna, stoji u u priopćenju riječkog Županijskog državnog odvjetništva.

Iz Zračne luke Rijeka prošlog su tjedna potvrdili da je Uprava kazneno prijavila djelatnicu te da je udaljena s radnog mjesta i više nije njihova zaposlenica.